  Виталий Пронин Олимпиада арнянуналэ йылпумъяськоз ни, нош Россилэн командаез 9 нунал ӵоже 4 зарни медаль гинэ басьтыны быгатӥз ай.Олимпиадалэн 9-тӥ нуналаз Россиысь спортсменъёс 7 медаль утыны быгатӥзы. 4-тӥзэ зарни медалез кырмиз нюръяськись Роман Власов. Штанга ӝуткась Татьяна Каширина азвесь медаль басьтӥз. Та ӵошатскон дыръя дуннелэсь рекордзэ со выльдӥз ке но, зарни медаль утӥз Китайысь спортсменка. Шумпоттӥз марафонэ бызьылӥсь Татьяна Петрова-Архипова. Азьпалаз лэзиз эфиопкаез но кенийкаез гинэ.Бадӟым теннисэн шудӥсь Мария Кириленко туй медаль понна нюръяськонын вормыны ӧз быгаты вал, нош эшеныз Надежда Петроваен ӵош киязы шедем шудзэс ӧз келялэ ни, 4:6, 6:4, 6:1 лыдын вормизы.Кык туй медаль басьтӥзы гимнастъёс Денис Аблязин но Мария Пасека. «Вал» вылын аслэсьтыз кужымзэ мертаз Удмуртиысь Давид Белявский но. Финалэ шедиз сизьыметӥ лыдпусэн, медаль понна нюръяськонын но 7-тӥ инты басьтӥз.4-тӥ августэ кыкетӥзэ ыбылӥськиз Дарья Вдовина. Жаляса верано, винтовкаез нылмуртлэсь ӧз кылзӥськы. Финалэ 3-тӥ интыен шедиз вал, медаль понна нюръяськонын но 3-тӥ интыын мынӥз, но... киосыз дыректӥзы. Огъя зачётын 7-тӥ гинэ луиз.Ваньмаз сямен Олимпиадаосын зарни медаль басьтылӥзы ӝог ветлӥсьёсмы. Валерий Борчинлы финишозь 2 иськем кылиз на вал... Спортсмен йырсазьзэ ыштӥз.Валентина Емельянова. Теги: Олимпиада  